Iktar minn 610 persuni mietu f’24 siegħa fl-Iżvezja, biċ-ċittadidni jħallsu qares wara li l-awtoritajiet Żvediżi kaxkru saqajhom u baqgħu għaddejin bil-ħajja normali mingħajr miżuri stretti kontra l-coronavirus. L-Iżvediżi kienu ntalbu jibqgħu ‘l bogħod minn xulxin. Il-Ministru tal-Intern wissa’ li nies ma jistgħux jinġabru flimkien fi stabilimenti, inkella jagħlaqhom. In-numru ta’ nies mejta issa tela’ għal iktar minn 2,200 bl-infezzjonijiet jaqbżu d-19,000. Fl-Istati Uniti minkejja li l-mwiet telgħu għal aktar minn 51,000, xi stati bdew inaqqsu r-restrizzjonijiet imposti minħabba l-Covid-19. Diversi stabbilimenti bdew jiftħu l-bibien tagħhom fosthom ir-ristoranti. L-istati ta’ Georgia u Oklahoma kienu minn tal-ewwel li bdew jiftħu l-ekonomiji tagħhom. Sadanittant, il-President Donald Trump iffirma r-raba’ pakkett ta’ għajnuna finanzjarja li jlaħħaq 484 biljun dollaru biex jagħti spinta lill-ekonomija. Il-każi ta’ Coronavirus fl-Istati Uniti issa tela’ għall-890,000. Fil-Belġju, l-Awtoritajiet qalu li mil-11 ta’ Mejju ser jitħallew jiftħu l-ħwienet kollha u l-iskejjel ser jiftħu fil-ġimgħa ta’ wara b’inqas studenti f’kull klassi. L-Awtoritajiet qalu li fl-aħħar sigħat kienu rrapurtati 241 mewt bil-coronavirus, bit-total ta’ mwiet ilaħħaq kważi sebat’elef u aktar minn 45,000 huma infettati bil-virus. Il-Belġju b’popolazzjoni ta’ 11-il miljun ruħ, ras għal ras kellu l-ogħla rata ta’ infezzjonijiet. Fil-Belġju biex ix-xogħol jibqa’ għaddej iżda fl-istess waqt tinżamm il-miżura ta’ distanza soċjali ta’ żewġ metri, il-ħaddiema ngħataw din l-ispeċi ta’ brazzuletta elettronika li tivvibra meta żewġ persuni jersqu lejn xulxin. Fi Spanja filwaqt li l-lockdown ġie estiż sal-għaxra ta’ Mejju fl-aħħar 24 siegħa mietu 378 persuna – ftit iktar mill-bieraħ biex issa n-numru tal-imwiet tela’ għall-22,524 persuna. Sadanittant għadd ta’ negozji fi Spanja li jinsabu magħluqa qed iħejju l-istabbilimenti tagħhom għal wara din il-pandemija. Dan l-istabbiliment tal-ikel issepara l-ispazji bil-ħġieġ biex ineħħi l-biża’ tal-klijenti li jieklu għandu. Madankollu, il-pajjiż qed jistenna li ħafna ħwienet u lukandi ser jagħlqu u hemm stennija li Spanja ser jerġa’ jkollha waħda mill-ogħla rati ta’ qgħad fl-Ewropa. Fir-Renju Unit f’24 siegħa jmutu 813-il ruħ bl-infezzjonijiet ġodda tal-Covid-19 żdiedu bi kważi ħamest’elef u l-imwiet jaqbżu l-għoxrin elf. Madwar id-dinja, il-Coronavirus s’issa ħalla kważi 200,000 persuna mejta bi kważi tlett miljuni infettati b’dan il-virus. L-Għaqda Dinjija tas-Saħħa qalet li dawk li kellhom il-virus u fiequ ma jfissirx li għandhom immunità biżżejjed biex ma jerġgħux jieħdu l-infezzjoni. Sostniet li għadd ma hemmx evidenza biex tkun assigurata immunità mill-Coronavirus.